Vychutnajte si dovolenku v priestrannej Cyklo Chate a podľahnite čaru kysuckej prírody! Chata disponuje kapacitou pre maximálne 12 osôb a pozostáva z troch poschodí. Prízemie je priam stvorené pre príjemné posedenie pri krbe alebo zábavu v "hracej" miestnosti, v ktorej si môžete zahrať stolný futbal či nástenné šípky.
Prvému poschodiu dominuje spoločenská miestnosť vybavená televízorom so satelitom, komfortným sedením a spoločenskými hrami. Zároveň tu nájdete saunu, jednu 3 - lôžkovú spálňu, kúpeľňu s vaňou a toaletou, jedáleň so sedením pre 16 ľudí a kuchyňu, v ktorej zariadeniu nechýba chladnička, mraznička, mikrovlnka, elektrický sporák, elektrická rúra, rýchlovarná kanvica, umývačka riadu kávovar Dolce Gusto. Na druhom poschodí chaty sa nachádza kúpeľňa so sprchovacím kútom, samostatná toaleta a štyri spálne v rozpoložení: jedna 4 - lôžková, jedna 3 - lôžková a dve so širšou posteľou vhodnou pre dospelú osobu a dieťa. Každá z izieb má vlastný vchod.
Okrem toho je Cyklo Chata spojená s krytou vonkajšou terasou, na ktorej si môžete niečo fajnové ukuchtiť v krbe s roštom alebo vo veľkom kotlíku (20l) vhodnom tak pre guláš, ako aj kapustnicu. Parkovanie dvoch áut je možné priamo pri chate, ďalšie autá sa dajú zaparkovať do vzdialenosti 50 metrov. Vykurovanie chaty je zabezpečené kotlom na tuhé palivo. Drevo na vykurovanie je k dispozícií a je zahrnuté v cene ubytovania.
Cyklo Chata sídli v opustenej osade prímestskej časti Kalinov v meste Krásno nad Kysucou. V zime sa oplatí využiť blízkosť k poprednému lyžiarskemu stredisku Snow Paradise Veľká Rača Oščadnica v Kysuckých Beskydách, v ktorom nájdete 15 zjazdoviek, tri vleky a trojicu lanoviek. Po zvyšok roka sa v okolí chaty dá venovať pešej turistike, cyklistike aj korčuľovaniu po Bystickej cyklomagistrále vedúcej popri objekte, pričom bicykle si možno zapožičať v blízkom cykloobchode. Zábavu pre celú rodinu doprajú strediská Sun paradise a Športcentrum Oščadnica, v ktorých na vás čaká horská bobová dráha, aquazorbing, lezecká stena, lanový park, jazda na štvorkolkách a ďalšie atrakcie. Le n necelé 3 km od chaty nájdete najmodernejšiu športovú halu na Slovensku - MM Aréna Krásno nad Kysucou. V aréne si môžete zakorčuľovať na ľade, vysaunovať vo wellness, výborne zacvičiť vo fitku či skvele najesť v reštaurácií aj s denným menu.
Ani milovníci pamiatok sa v Cyklo Chate nudiť nebudú, keďže sa počas pobytu môžu vybrať do Múzea kysuckej dediny Vychylovka s raritnou lesnou úvraťovou železnicou, k prekrásnemu Slovenskému orloju v Starej Bystrici alebo do Vlastivedného múzea či Kysuckej galérie.